1 Samuël 1:11 Hanna het baie gehuil. Sy het gaan bid. Sy kan dit doen sonder om vir die HERE bang te wees. Die HERE is die God wat graag na die nood van Sy kinders luister. Hy staan vol liefde vir hulle oop. Dis Hanna wat so na die HERE kan kom vanweë die werk wat Christus nog gaan doen. Die werk waarvan ons weet dat Hy dit vir elkeen wat by Hom skuil gedoen het. Ons kan dan ook saam met Hanna doen wat ons in Hebr 4 lees: “Laat ons dan met vrymoedigheid na die troon van die genade gaan, sodat ons barmhartigheid kan verkry en genade vind om op die regte tyd gehelp te word.’ Vs 16 As ons mooi oplet, sien ons dat Hanna regtig eerbiedig en verwagtend na die HERE gaan. Sy gebruik in vers 11 drie keer die woord ‘diensmaagd’ of ‘dienares’. Hierdie woord wys daarop dat sy haar toevertrou aan die HERE as haar Heer. Ons sien dieselfde later in die lofsang van Maria. Dan sing Maria omdat sy voel dat in haar die beloofde Verlosser groei: “omdat Hy die nederige toestand van Sy diensmaagd aangesien het”. Dienares, dienaar, kneg van die HERE wees, is regtig goed. Dan vertrou jy jou aan die Almagtige toe wat jou God en Vader kan en wil wees! Dan het jy toegang tot die een God wat nie net jou God is nie. Ook nie die God van een volk, een ras nie. Selfs nie net die God van die aarde nie. Hy is die enige God, die God wat die oorsprong en regeerder van die hele skepping is.